Rôfdieren

De rôfdieren (Latynske namme: Carnivora) foarmje in grut skift fan 'e klasse fan 'e sûchdieren (Mammalia), dêr't û.m. de famyljes fan de kateftigen, de hûneftigen, de bearen, de martereftigen en de seehûnen ûnder falle.

Hoewol't it Latynske Carnivora "fleisiters" betsjut, hearre ta dit skift ek guon allesiters en sels in pear útslutende plante-iters, lykas de reuzepanda. Rôfdieren yn 'e smellere taksonomyske sin (op it mêd fan 'e wittenskiplike yndieling fan bistesoarten) moatte trouwens net betize wurde mei rôfdieren yn 'e bredere sin fan "predatoaren" (oftewol bisten dy't libje fan 'e jacht op oare bisten; sjoch: rôfdier).

De leden fan it skift fan 'e rôfdieren libje ferspraat oer alle wrâlddielen, Antarktika ynbegrepen. De lichtste is mei 35 g de wezeling (Mustela nivalis), wylst de súdlike seeoaljefant (Mirounga leonina) wol 5 ton weagje kin. Yn it ferline waarden de lânrôfdieren (Fissipedia) en de seerôfdieren (Pinnipedia) yn aparte ûnderskiften of sels aparte skiften pleatst, mar dy yndieling is efterhelle. Yn 'e hjoeddeiske taksonomy wurde de rôfdieren ûnderferdield yn 'e ûnderskiften fan 'e hûndieren (Caniformia) en de katdieren (Feliformia).

Skiftopbou

 skift rôfdieren (Carnivora)
 ûnderskift hûndieren (Caniformia)
 famylje bearhûnen (Amphicyonidae) †
 famylje hûneftigen (Canidae): 35 soarten
 tuskenskift poalrôfdieren (Arctoidea)
 boppefamylje beardieren of beareftigen (Ursoidea)
 famylje bearen (Ursidae): 8 soarten
 famylje healhûnen (Hemicyonidae) †
 boppefamylje marterdieren (Musteloidea)
 famylje lytse bearen of waskbeareftigen (Procyonidae): 14 soarten
 famylje lytse panda's (Ailuridae): 1 soarte
 famylje martereftigen (Mustelidae): 60 soarten
 famylje stjonkdieren (Mephitidae): 12 soarten
 boppefamylje seerôfdieren of finpoatigen (Pinnipedia)
 boppefamylje earrobeftigen (Otarioidea)
 famylje earrobben (Otariidae): 15 soarten
 famylje walrussen (Odobenidae): 1 soarte
 famylje oerseerôfdieren (Enaliarctidae) †
 boppefamylje seehûneftigen (Phocoidea)
 famylje seehûnen (Phocidae): 18 soarten
 famylje sturtseehûneftigen (Desmatophocidae) †
 ûnderskift katdieren (Feliformia)
 famylje Afrikaanske palmrôlers (Nandiniidae): 1 soarte
 boppefamylje echte katdieren (Feloidea)
 famylje Aziatyske linsangs (Prionodontidae): 2 soarten
 famylje kateftigen (Felidae): 40 soarten
 famylje Noardamerikaanske Mioseenske ûnechte sabeltigers (Barbourofelidae) †
 tuskenskift siveteftigen (Viverroidea)
 famylje sivetkatten (Viverridae): 36 soarten
 boppefamylje mangoesteftigen (Herpestoidea)
 famylje hyena's (Hyaenidae): 4 soarten
 famylje Madagaskarsivetkatten (Eupleridae): 10 soarten
 famylje mangoesten (Herpestidae): 33 soarten
 famylje ûnechte sabeltigers (Nimravidae) †
 boppefamylje ûnechte sivetkateftigen (Stenoplesictoidea)
 famylje ûnechte hyena's (Percrocutidae) †
 famylje ûnechte sivetkatten (Stenoplesictidae) †


Kategory:Sûchdiereskift